Ajman

Ajman (vanhentuneelta muodolta Adžman, ) on pinta-alaltaan Arabiemiirikuntien pienin emiirikunta. Se on kooltaan noin 260 neliökilometriä ja sen pääkaupunki on Ajman. Sen asukasluku on pienestä koosta huolimatta kuitenkin vuonna 2017 arviolta 504 846. Nykyinen hallitsija on Humaid bin Rašid al-Nuaimi. 

Maantiede
pienoiskuva|vasen|Ajmanin kaupunkikuvaa.
pienoiskuva|vasen|Näkymää Hajarvuorilla Masfoutissa.
Ajman sijaitsee Yhdistyneiden arabiemiraattien Persianlahden rannikolla maan pohjoisosassa. Pinta-alaltaan se on maan seitsemästä emiraatista pienin. Sen pinta-ala on vain noin 259 km². Sen alueen pituus on noin 16 kilometriä ja sen naapuriemiraatteja ovat Sharja ja Umm al-Qaiwain. Emiraatin alue koostuu kolmesta eri osasta. Pääalue on niistä suurin ja se käsittää myös emiraatin pääkaupunki ja huomattavimman kaupunkikeskuksen Ajmanin. Pääalueen lisäksi emiraatilla on kaksi pientä enklaavia sisämaassa Musandamin niemimaalla; al-Manamah ja Masfut. Pinnanmuotoja leimaavat muutamat hiekkarannat rannikolla, sekä etenkin Hajarvuoriston huiput sisämaassa.

Historia
pienoiskuva|Nykyisin museona toimivan Ajmanin linnan torni.
Al Nuaimien heimo muutti nykyisen emiraatin alueelle vuonna 1775 ja sen jäsenet muodostavat nykyisin emiraatin hallitsijasuvun. 1700-luvulta lähtöisin on myös nykyisin museona toimiva Ajmanin linna. Emiraatti oli pitkään käytännössä alisteinen viereiselle voimakkaammalle Sharjan emiraatille. Itsenäisempi siitä tuli brittien kanssa 1800-luvulla solmittujen sopimusten kautta. Se oli yksi alueen emiraattien kanssa vuonna 1820 tehdyn sopimuksen alkuperäisistä allekirjottajista. Kaksi muuta brittien kanssa tehtyä sopimusta seurasivat vuonna 1835 ja 1853- Vuonna 1892 alueen niin sanotut Sopimusvaltiot luopuivat itsenäisestä ulkopolitiikastaan asettaen sen brittien hallintaan. Britit pelkäsivät etenkin ranskalaisten ja turkkilaisten vaikutusvallan mahdollista kasvua alueella. Vielä saman vuosisadan aikana Ajmanin hallitsijat omaksuivat Saudien vaikutuksesta islamin wahhabilaisen suuntauksen.

Britit ilmoittivat aikeistaan luopua alueen hallinnasta vuonna 1968. Alun perin tarkoituksena oli perustaa nykyistä suurempi eri emiraattien liitto, johon olisivat kuuluneet Ajmanin ja muiden kuuden emiraatin lisäksi myös Bahrain ja Qatar. Kaksi jälkimmäistä jättäytyivät kuitenkin lopulta pois tällaisesta liitosta. Kun brittivalta päättyi joulukuussa 1971 Ajmanista tuli yksi nykyiset Yhdistyneet arabiemiraatit perustaneista emiraateista.

Hallinto
pienoiskuva|Hallitsijan palatsi.
Ajmanin emiraattia hallitsee Nuaimien heimoon kuuluva hallitsijasuku. Tarkemmin he kuuluvat heimon Karatisa-ryhmään. Nykyinen hallitsija on šeikki Humaid bin Rašid al-Nuaimi. Hän on hallinnut syyskuusta 1981 lähtien. Hänen isänsä Rašid bin Humaid al-Nuaimi hallitsi ennen kuolemaansa vuodesta 1928 vuoteen 1981. 

Talous
Ajman on ollut tunnettu yhtenä köyhimmistä arabiemiraateista. Pitkään ainoita elinkeinoja olivat taatelien kasvatus ja helmenkalastus. 1970-luvun alkuun asti merkittävä tulonlähde oli postimerkkien painaminen ja myynti keräilijöille. Nykyisin huomattavimman tulonlähteen muodostavat tulonsiirrot rikkaammasta Abu Dhabista. Emiraatissa on kuitenkin myös pyritty kehittämään Ajmanin satamaa ja sen yhteydessä toimivaa vapaakauppa-aluetta, joka on perustettu vuonna 1988. Vuonna 2019 emiraatin bruttokansantuote oli 21,008 miljardia dirhamia.

Väestö
Ajmanin asukasluku oli vuoden 2011 arvion mukaan noin 262 186. Edellisenä vuonna 2010 heistä Yhdistyneiden arabiemiraattien kansalaisia oli 42 186. Vuonna 2017 kokonaisväkiluvun arvioitiin kohonneen lukemaan 504 846. Paikalliset kuuluvat enimmäkseen Naim- tai Nuaim-heimoon, jonka jäseniä asuu myös esimerkiksi Buraimin keitaan tuntumassa. Heimo voidaan jakaa edelleen eri alaryhmiin, joista Ajmanissa asuu Karatisa-, Hamirat- ja Al Bu Dhanayn-ryhmien jäseniä.

 Lähteet 

Luokka:Arabiemiraattien emiraatit